ระเบียบกรมการประกันภัย ว่าด้วยการกำหนดราคาความเสียหายของเครื่องหมายแสดงว่ามีการประกันความเสียหายสำหรับผู้ประสบภัยจากรถ พ.ศ. 2542
ระเบียบกรมการประกันภัย
ระเบียบกรมการประกันภัย
ว่าด้วยการกำหนดราคาความเสียหายของเครื่องหมายแสดงว่า
มีการประกันความเสียหายสำหรับผู้ประสบภัยจากรถ
พ.ศ.
๒๕๔๒
 

ด้วยปรากฏว่าเครื่องหมายแสดงว่ามีการประกันความเสียหายสำหรับผู้ประสบภัยจากรถตามพระราชบัญญัติคุ้มครองผู้ประสบภัยจากรถ
พ.ศ. ๒๕๓๕ ที่นายทะเบียนได้จัดทำ
และส่งมอบแก่บริษัทเพื่อส่งมอบแก่เจ้าของรถที่ได้จัดให้มีการประกันความเสียหายกับบริษัท
ได้เกิดการชำรุด
หรือสูญหายในปริมาณที่ค่อนข้างสูงอันเป็นเหตุให้กองทุนทดแทนผู้ประสบภัยจากรถ
ต้องรับภาระค่าใช้จ่ายที่เพิ่มขึ้น โดยไม่จำเป็น

อาศัยอำนาจตามความในข้อ ๙ วรรคสาม
แห่งระเบียบกรมการประกันภัย ว่าด้วยการเบิกจ่าย เก็บรักษา และการจัดการกองทุน
เพื่อบริหารงานของกองทุนทดแทนผู้ประสบภัยจากรถ พ.ศ. ๒๕๓๕ ลงวันที่ ๔ พฤศจิกายน ๒๕๓๕
อธิบดีกรมการประกันภัย จึงออกระเบียบ ดังต่อไปนี้

ข้อ ๑
ระเบียบนี้เรียกว่า ระเบียบกรมการประกันภัย
ว่าด้วยการกำหนดราคาความเสียหายของเครื่องหมายแสดงว่ามีการประกันความเสียหายสำหรับผู้ประสบภัยจากรถ
พ.ศ. ๒๕๔๒
ข้อ ๒[๑]
ระเบียบนี้ให้ใช้บังคับตั้งแต่บัดนี้เป็นต้นไป

ข้อ ๓
ในระเบียบนี้
เครื่องหมาย
หมายความว่า เครื่องหมายแสดงว่ามีการประกันความเสียหายสำหรับผู้ประสบภัยจากรถ
ตามพระราชบัญญัติคุ้มครองผู้ประสบภัยจากรถ พ.ศ. ๒๕๓๕
ชำรุด หมายความว่า
การฉีกขาด การเปรอะเปื้อน หรือการลบเลือนในสาระสำคัญ จนอยู่ในสภาพใช้การไม่ได้
สูญหาย หมายความว่า
การที่เครื่องหมายไป หรือไม่ทราบว่าอยู่ ณ ที่ใด 
เครื่องหมายแทน
หมายความว่า เครื่องหมายแสดงว่ามีการประกันความเสียหายสำหรับผู้ประสบภัยจากรถ
ที่นายทะเบียนออกให้ใหม่แทนเครื่องหมายเดิมที่ชำรุด หรือสูญหาย

ข้อ ๔
ก่อนการดำเนินการ
เพื่อออกเครื่องหมายแทนเครื่องหมายที่ชำรุดหรือเครื่องหมายที่สูญหาย
ตามระเบียบกรมการประกันภัย ว่าด้วยการออกเครื่องหมายแทนเครื่องหมายเดิมที่ชำรุด
หรือสูญหาย พ.ศ. ๒๕๔๒
เจ้าของรถจะต้องชำระค่าเสียหายเครื่องหมายฉบับเดิมให้แก่กองทุนทดแทนผู้ประสบภัยจากรถในอัตรา
๒๐ บาท ต่อเครื่องหมายที่ชำรุด หรือเครื่องหมายที่สูญหาย ๑ ฉบับ

ข้อ ๕
ในกรณีเครื่องหมายที่นายทะเบียนส่งมอบให้แก่บริษัท
และบริษัททำให้เกิดการชำรุดหรือสูญหาย ก่อนที่จะมีการรับประกันภัย
และเป็นเหตุให้บริษัทส่งคืนเครื่องหมายที่ชำรุด
หรือไม่สามารถส่งคืนเครื่องหมายที่สูญหาย แก่กรรมการประกันภัย
เมื่อสิ้นกำหนดระยะเวลาที่ต้องส่งคืน บริษัทจะต้องชดใช้ค่าเสียหายสำหรับเครื่องหมายที่ชำรุด
หรือสูญหายนั้น ให้แก่กองทุนทดแทนผู้ประสบภัยจากรถ กรมการประกันภัย ในอัตรา ๒๐ บาท
ต่อเครื่องหมายที่ชำรุด หรือเครื่องหมายที่สูญหาย ๑ ฉบับ 

ข้อ ๖
ในการรับชำระค่าเสียหายตามข้อ ๔ และข้อ ๕ ให้พนักงานเจ้าหน้าที่ออกใบเสร็จรับเงิน ในนามกองทุนทดแทนผู้ประสบภัยจากรถ
และเงินดังกล่าวให้นำส่งเป็นรายได้อื่นๆ ของกองทุนทดแทนผู้ประสบภัยจากรถ ตามมาตรา ๓๓
(๘) แห่งพระราชบัญญัติคุ้มครองผู้ประสบภัยจากรถ พ.ศ. ๒๕๓๕

ข้อ ๗
ให้ผู้อำนวยการสำนักนายทะเบียนคุ้มครองผู้ประสบภัยจากรถกรมการประกันภัยรักษาการตามระเบียบนี้


ประกาศ
ณ วันที่ ๑๑ มกราคม พ.ศ. ๒๕๔๒
บรรพต
หงษ์ทอง
อธิบดีกรมการประกันภัย
















นันทพล/ปรับปรุง
๘
ธันวาคม ๒๕๔๙

[๑]
ราชกิจจานุเบกษา.เล่ม ๑๑๖/ตอนที่ ๒๐ ง/หน้า
๕๓/๑๑ มีนาคม ๒๕๔๒